ทองคำดิ่งเหว 49 ดอลล์
สัญญาทองคำตลาดนิวยอร์กปิดร่วงลงอย่างหนัก หลังเงินดอลลาร์สหรัฐแข็งค่าอย่างต่อเนื่อง
5 ก.พ. 2553

สัญญาทองคำตลาดนิวยอร์กปิดร่วงลงอย่างหนัก หลังเงินดอลลาร์สหรัฐแข็งค่าอย่างต่อเนื่อง
สัญญาทองคำตลาด COMEX (Commodity Exchange) ส่งมอบเดือนเม.ย.ปิดที่ 1,063.00 ดอลลาร์/ออนซ์ ดิ่งลง 49.00 ดอลลาร์ หลังจากเคลื่อนตัวในช่วง 1,112-1,059 ดอลลาร์
ขณะที่สัญญาโลหะเงินส่งมอบเดือนมี.ค.ปิดที่ 15.35 ดอลลาร์/ออนซ์ ลดลง 96.70 เซนต์ และสัญญาโลหะทองแดงส่งมอบเดือนมี.ค.ดิ่งลง 9.45 เซนต์ ปิดที่ 2.879 ดอลลาร์/ปอนด์
ส่วนสัญญาพลาตินัมเดือนเม.ย.ปิดที่ 1,515.30 ดอลลาร์/ออนซ์ ร่วงลง 60.90 ดอลลาร์ และสัญญาพัลลาเดียมส่งมอบเดือนมี.ค.ปิดที่ 408.40 ดอลลาร์/ออนซ์ ลดลง 28.40 ดอลลาร์
นักวิเคราะห์จากบริษัท Prospector Asset Management ในมลรัฐอิลลินอยส์กล่าวว่า นักลงทุนกระหน่ำขายสัญญาทองคำต่อเนื่องจากวันพุธ หลังจากค่าเงินดอลลาร์สหรัฐพุ่งขึ้นเมื่อเทียบกับสกุลเงินหลักๆ เนื่องจากปัญหาหนี้สาธารณะและยอดขาดดุลที่เพิ่มขึ้นในประเทศกรีซ สเปน และโปรตุเกส ส่งผลให้นักลงทุนกระหน่ำขายสกุลเงินยูโรและแห่ซื้อดอลลาร์เพื่อหลีกเลี่ยงความเสี่ยง
นอกจากนี้ นักลงทุนยังเทขายสัญญาทองคำเพื่อชดเชยการขาดทุนในตลาดอื่นๆ รวมถึงตลาดหุ้น โดยดัชนี MSCI World Index ซึ่งเป็นดัชนีชี้วัดตลาดหุ้นใน 23 ประเทศยักษ์ใหญ่ของโลกร่วงลงหนักสุดในรอบ 6 เดือน อันเนื่องมาจากความกังวลที่ว่าหลายประเทศในยุโรป โดยเฉพาะกรีซ จะไม่สามารถจัดการกับปัญหาหนี้สาธารณะและยอดขาดดุลงบประมาณได้